[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.4.2007

COM(2007) 200 τελικό

ΕΚΘΕΣΗΣ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

ΣΧΕΤΙΚΑ ΜΕ ΤΗΝ ΠΟΙΟΤΗΤΑ ΤΩΝ ΔΗΜΟΣΙΟΝΟΜΙΚΩΝ ΣΤΟΙΧΕΙΩΝ ΠΟΥ ΥΠΟΒΛΗΘΗΚΑΝ ΑΠΟ ΤΑ ΚΡΑΤΗ ΜΕΛΗ ΤΟ 2006

ΠΕΡΙΕΧΟΜΕΝΑ

1. Ιστορικό 3

2. Κύρια συμπεράσματα που προκύπτουν απο τα στοιχεία που υποβλήθηκαν το 2006 σχετικά με τα επίπεδα δημοσίου ελλείμματος και δημοσίου χρέους 4

2.1. Επικαιρότητα και πληρότητα 4

2.1.1. Επικαιρότητα 4

2.1.2. Πληρότητα των πινάκων και δικαιολογητικά στοιχεία 4

2.2. Συμμόρφωση με τους λογιστικούς κανόνες και συνέπεια των στατιστικών στοιχείων 5

2.2.1. Ανταλλαγή στοιχείων και διευκρινίσεις 5

2.2.2. Διάλογος και μεθοδολογικές επισκέψεις 6

2.2.3. Ειδικές συμβουλές, διευκρινίσεις και αποφάσεις της Eurostat 6

2.2.4. Πρόσφατα μεθοδολογικά ζητήματα 7

2.2.5. Αντιστοιχία με τους σχετικούς λογαριασμούς του δημόσιου τομέα 7

2.3. Δημοσίευση 8

2.3.1. Δημοσίευση των συνολικών στοιχείων και λεπτομερείς πίνακες για τη γνωστοποίηση των στοιχείων 8

2.3.2. Επιφυλάξεις σχετικά με την ποιότητα των στοιχείων 9

2.3.3. Τροποποιήσεις των κοινοποιηθέντων στοιχείων 9

2.3.4. Μεταβατική περίοδος για την ταξινόμηση των συνταξιοδοτικών συστημάτων που χρηματοδοτούνται με καθορισμένες εισφορές 11

2.3.5. Δημοσίευση μεταδεδομένων (κατάλογοι) 12

3. Συμπεράσματα 12

ΕΚΘΕΣΗΣ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

ΣΧΕΤΙΚΑ ΜΕ ΤΗΝ ΠΟΙΟΤΗΤΑ ΤΩΝ ΔΗΜΟΣΙΟΝΟΜΙΚΩΝ ΣΤΟΙΧΕΙΩΝ ΠΟΥ ΥΠΟΒΛΗΘΗΚΑΝ ΑΠΟ ΤΑ ΚΡΑΤΗ ΜΕΛΗ ΤΟ 2006

ιστορικο

Μετά την αναθεώρησή του το 2005, το άρθρο 8α παράγραφος 3 του κανονισμού αριθ. 3605/93[1] του Συμβουλίου ορίζει ότι η Επιτροπή (Eurostat) υποβάλλει τακτικά έκθεση στο Ευρωπαϊκό Κοινοβούλιο και το Συμβούλιο για την ποιότητα των πραγματικών στοιχείων που διαβιβάζουν τα κράτη μέλη. Η έκθεση καλύπτει τη γενική αξιολόγηση των πραγματικών στοιχείων που κοινοποιούν τα κράτη μέλη όσον αφορά τη συμμόρφωση με τους λογιστικούς κανόνες, την πληρότητα, την αξιοπιστία, την επικαιρότητα και τη συνέπεια των στατιστικών στοιχείων.

Πρόκειται για την πρώτη έκθεση που υποβάλλεται στο Ευρωπαϊκό Κοινοβούλιο και το Συμβούλιο στην οποία συνοψίζονται τα κύρια πορίσματα σχετικά με την ποιότητα των δημοσιονομικών στοιχείων με βάση τη ΔΥΕ (διαδικασία υπερβολικού ελλείμματος) τα οποία αφορούν το δημόσιο έλλειμμα και το δημόσιο χρέος. Σκοπός της έκθεσης είναι να παρουσιάσει μια γενική αξιολόγηση της στατιστικής ενημέρωσης που απαιτείται βάσει της νομοθεσίας από τα κράτη μέλη. Η Eurostat αξιολογεί τακτικά την ποιότητα των πραγματικών στοιχείων που υποβάλλουν τα κράτη μέλη καθώς και τους λογαριασμούς του δημόσιου τομέα στους οποίους βασίζονται τα στοιχεία αυτά και οι οποίοι καταρτίζονται σύμφωνα με τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (ΕΣΛ 95)[2].

Η αξιολόγηση γίνεται κυρίως ύστερα από την παραλαβή των κοινοποιήσεων της ΔΥΕ. Τα στοιχεία σχετικά με το δημόσιο το έλλειμμα και το δημόσιο χρέος διαβιβάζονται από τα κράτη μέλη στη Eurostat δύο φορές το χρόνο, την 1η Απριλίου και την 1η Οκτωβρίου. Η αξιολόγηση λαμβάνει υπόψη και άλλα συμπληρωματικά στοιχεία όπως είναι τα ερωτηματολόγια σχετικά με τη ΔΥΕ και οι διμερείς επεξηγήσεις των κρατών μελών. Μέσα στο έτος πραγματοποιούνται αρκετές αποστολές παρακολούθησης της ΔΥΕ ούτως ώστε να υπάρχει συνεχής διάλογος με τα κράτη μέλη.

Η παρούσα έκθεση βασίζεται στα κύρια πορίσματα και αποτελέσματα των στοιχείων που χορήγησαν τα κράτη μέλη το 2006 στο πλαίσιο της διαδικασίας υπερβολικού ελλείμματος, εστιάζοντας στα πλέον πρόσφατα στοιχεία, δηλ. στην τελευταία περίοδο αναφοράς (Οκτώβριος 2006) και κάνοντας, όπου κρίνεται σκόπιμο, συγκρίσεις με τα στοιχεία που υποβλήθηκαν τον Απρίλιο του 2006.

Τα κύρια συμπεράσματα του διαλόγου της ΔΥΕ και οι μεθοδολογικές επισκέψεις που πραγματοποίησε η Eurostat κατά το 2006 παρουσιάζονται στο παράρτημα.

Κυρια συμπερασματα που προκυπτουν απο τα στοιχεια που υποβληθηκαν το 2006 σχετικα με τα επιπεδα δημοσιου ελλειμματοσ και δημοσιου χρεουσ

Επικαιρότητα και πληρότητα

Επικαιρότητα

Τα κράτη μέλη υποχρεούνται να γνωστοποιούν στην Επιτροπή τα επίπεδα του δημόσιου ελλείμματος και του δημόσιου χρέους τους (προϋπολογιζόμενα και πραγματικά στοιχεία) πριν από την 1η Απριλίου και την 1η Οκτωβρίου του έτους ν[3]. Κατά το 2006, η υποβολή στοιχείων στο πλαίσιο της διαδικασίας υπερβολικού ελλείμματος κάλυψε τα έτη από το 2002 έως το 2006. Τα στοιχεία για το 2006 είναι αυτά που προϋπολογίζονται από τις εθνικές αρχές ενώ τα στοιχεία για τα έτη 2002 έως 2005 είναι τα τελικά, ενδιάμεσα, προσωρινά ή κατ' εκτίμηση στοιχεία. Συνήθως τα κράτη μέλη τηρούν ικανοποιητικά τις προθεσμίες που ορίζονται για την υποβολή των στοιχείων. Κατά τη δεύτερη περίοδο αναφοράς του 2006 όλα τα κράτη μέλη εκτός από το Λουξεμβούργο είχαν υποβάλει τα στοιχεία τους έως τις 30 Σεπτεμβρίου 2006. Το Λουξεμβούργο υπέβαλε τα στοιχεία του στις 3 Οκτωβρίου 2006. Για την περίοδο αναφοράς του Απριλίου, η Ιρλανδία υπέβαλε τα στοιχεία της εκπρόθεσμα, στις 4 Απριλίου 2006.

Γενικά, τα κράτη μέλη συνηθίζουν να αναθεωρούν ή να οριστικοποιούν τους πίνακες που διαβιβάζουν στο πλαίσιο της διαδικασίας υπερβολικού ελλείμματος, ύστερα από τις πρώτες κοινοποιήσεις. Τον Απρίλιο του 2006 η Eurostat έλαβε 36 αναθεωρημένες κοινοποιήσεις από 19 χώρες, ενώ τον Οκτώβριο του 2006 16 χώρες απέστειλαν 28 αναθεωρημένες κοινοποιήσεις[4]. Οι περισσότερες από αυτές εστάλησαν σε απάντηση σε σχόλια, ερωτήματα τεχνικού χαρακτήρα ή παρατηρήσεις που έγιναν στα κράτη μέλη από την Eurostat.

Πληρότητα των πινάκων και δικαιολογητικά στοιχεία

Η πληρότητα των πινάκων που υποβλήθηκαν αποτελεί νομική υποχρέωση και είναι αναγκαία για να μπορέσει η Eurostat να παρακολουθεί σωστά την ποιότητα των στοιχείων. Το άρθρο 8α παράγραφος 2 του κανονισμού (ΕΚ) αριθ. 3605/93 ορίζει ότι τα κράτη μέλη πρέπει να παρέχουν στην Επιτροπή τις κατάλληλες στατιστικές πληροφορίες· ως τέτοιες « ειδικότερα (…) νοούνται: δεδομένα εθνικών λογαριασμών, απογραφές, πίνακες γνωστοποίησης στοιχείων δημοσιονομικής θέσης της ΔΥΕ και πρόσθετα ερωτηματολόγια και διευκρινίσεις σχετικά με τις γνωστοποιήσεις».

Όσον αφορά την πληρότητα των πινάκων που έχουν υποβληθεί[5], επισημαίνεται ότι τα περισσότερα κράτη μέλη συμπλήρωσαν όλους τους πίνακες γνωστοποίησης της ΔΥΕ (αν και η συμπλήρωση του πίνακα 4 παραμένει ανομοιόμορφη και τα στοιχεία δεν είναι πλήρη). Κατά την πλέον πρόσφατη κοινοποίηση της ΔΥΕ τον Οκτώβριο του 2006, οκτώ κράτη μέλη δεν παρουσίασαν καμία σχέση ανάμεσα στο ταμειακό υπόλοιπο και το δημόσιο πλεόνασμα/έλλειμμα του ΕΣΛ 95 για όλους τους υποτομείς ή για όλα τα έτη ή ανάφεραν ταμειακό υπόλοιπο ίσο με την καθαρή χορήγηση/λήψη δανείων.

Όσον αφορά τον πίνακα 3 της ΔΥΕ, δεν έχουν κοινοποιήσει όλα τα κράτη μέλη τις αναλύσεις που ζητήθηκαν για τα στοιχεία «δάνεια» και «συμμετοχές σε κεφάλαια» στον πίνακα 3A (για το δημόσιο τομέα), όπου γίνεται διάκριση μεταξύ απόκτησης περιουσιακών στοιχείων (που γενικά αντιστοιχούν στις ταμειακές εκροές) και της διάθεσης περιουσιακών στοιχείων (ταμειακές εισροές). Εννέα κράτη μέλη δεν υπέβαλαν ανάλυση για τα δάνεια και έξι για τις συμμετοχές σε κεφάλαια.

H Eurostat ζήτησε επίσης από τα κράτη μέλη να απαντήσουν σε ερωτηματολόγιο σχετικά με τους πίνακες γνωστοποίησης[6] . Όλα τα κράτη μέλη απάντησαν στο ερωτηματολόγιο[7], αποστέλλοντας συνήθως μαζί και τις κοινοποιήσεις τους. Η πληρότητα των απαντήσεων βελτιώθηκε κατά την περίοδο μεταξύ Απριλίου και Οκτωβρίου 2006. Ωστόσο, ορισμένα κράτη μέλη δεν έδωσαν σημαντικές πληροφορίες. Για παράδειγμα, τον Οκτώβριο του 2006 η Ελλάδα δεν κοινοποίησε τις λεπτομέρειες που ζητήθηκαν σχετικά με τις ιδιωτικοποιήσεις ενώ η Γερμανία δεν έδωσε ποιοτικές απαντήσεις σχετικά με τις στρατιωτικές δαπάνες.

Συμμόρφωση με τους λογιστικούς κανόνες και συνέπεια των στατιστικών στοιχείων

Ανταλλαγή στοιχείων και διευκρινίσεις

Κατά την περίοδο αξιολόγησης (τρεις εβδομάδες μετά την προθεσμία υποβολής της 1ης Οκτωβρίου 2006), η Eurostat επικοινώνησε με τις εθνικές στατιστικές αρχές όλων των κρατών μελών για να ζητήσει περισσότερες πληροφορίες και να διευκρινίσει εάν εφαρμόστηκαν οι λογιστικοί κανόνες σε συγκεκριμένες συναλλαγές. Η διαδικασία αυτή περιλαμβάνει ανταλλαγή πολλών επιστολών μεταξύ της Eurostat και των εθνικών αρχών εντός ορισμένων αυστηρών προθεσμιών. Η πρώτη σειρά επιστολών στις οποίες ζητούντο διευκρινίσεις εστάλη πριν από τις 6 Οκτωβρίου (με ολιγοήμερη προθεσμία για την υποβολή απάντησης) και η δεύτερη σειρά μεταξύ 10-12 Οκτωβρίου (με διήμερη περίπου προθεσμία για την υποβολή απάντησης). Σε λίγες περιπτώσεις εστάλη και τρίτο ή ακόμα και τέταρτο αίτημα για διευκρινίσεις. Σε ορισμένες περιπτώσεις η Eurostat ζήτησε να λάβει αναθεωρημένους πίνακες γνωστοποίησης[8].

Τον Απρίλιο του 2006 ακολουθήθηκε παρόμοια προσέγγιση, με την υποβολή μιας πρώτης σειράς αιτημάτων έως τις 7 Απριλίου 2006 και μια δεύτερη γύρω στις 12 Απριλίου, με τελική προθεσμία για την αποστολή των απαντήσεων στις 18 Απριλίου 2006.

Επισκέψεις διαλόγου και μεθοδολογικές επισκέψεις

Ο κανονισμός (ΕΚ) αριθ. 3605/93 προβλέπει επισκέψεις διαλόγου και μεθοδολογικές επισκέψεις. Οι επισκέψεις διαλόγου στα κράτη μέλη πραγματοποιούνται σε τακτικά διαστήματα με σκοπό την αναθεώρηση των υποβληθέντων στοιχείων, την εξέταση μεθοδολογικών ζητημάτων, τη συζήτηση σχετικά με στατιστικές πηγές και διαδικασίες που περιγράφονται στις απογραφές και την αξιολόγηση της συμμόρφωσης με τους σχετικούς λογιστικούς κανόνες, π.χ. σχετικά με την οριοθέτηση του δημόσιου τομέα, το χρόνο καταγραφής και την ταξινόμηση των συναλλαγών και υποχρεώσεων του Δημοσίου. Οι μεθοδολογικές επισκέψεις πραγματοποιούνται κανονικά μόνον σε περιπτώσεις που η Επιτροπή (Eurostat) εντοπίζει ουσιαστικούς κινδύνους ή δυνητικά προβλήματα όσον αφορά την ποιότητα των στοιχείων, ιδιαίτερα εάν αφορούν τη μέθοδο, τις έννοιες και την ταξινόμηση που εφαρμόζονται στα στοιχεία τα οποία τα κράτη μέλη υποχρεούνται να κοινοποιήσουν.

Κατά το 2006 η Eurostat διενήργησε τις ακόλουθες επισκέψεις διαλόγου: Πορτογαλία (23-24 Ιανουαρίου), Σλοβενία (9-10 Φεβρουαρίου), Λιθουανία (9-10 Μαρτίου), Μάλτα (21 Μαρτίου), Γαλλία (5 Απριλίου), Βέλγιο (10 Απριλίου), Κύπρος (7 Ιουνίου), Ιρλανδία (4-5 Ιουλίου), Ουγγαρία (20-21 Ιουλίου), Δανία (18 Σεπτεμβρίου), Ελλάδα (29 Σεπτεμβρίου), Λουξεμβούργο (20 Νοεμβρίου) και Λεττονία (18-19 Δεκεμβρίου). Tα πορίσματα των επισκέψεων αυτών αποστέλλονται στη ΔΥΕ και κοινοποιούνται εντός μερικών μηνών στο δικτυακό τόπο της Eurostat. Μεθοδολογική επίσκεψη πραγματοποιήθηκε στην Ελλάδα δύο φορές (από τις 29 Μαΐου έως τις 2 Ιουλίου και από τις 27 έως τις 29 Σεπτεμβρίου 2006). Στο παράρτημα 2 συνοψίζονται τα κύρια συμπεράσματα και πορίσματα των επισκέψεων αυτών. Επιπλέον, πραγματοποιήθηκαν επισκέψεις διαλόγου στις προσχωρούσες χώρες στις 20-22 Ιουνίου (Ρουμανία) και στις 10-12 Ιουλίου (Βουλγαρία).

Ειδικές συμβουλές, διευκρινίσεις και αποφάσεις της Eurostat

Από τον Απρίλιο του 2006 πολλές χώρες έχουν ζητήσει τη γνώμη της Eurostat σχετικά με διάφορα λογιστικά προβλήματα όσον αφορά τις συναλλαγές που διενεργήθηκαν ή πρόκειται να διενεργηθούν. Η Eurostat παρέχει ειδικές συμβουλές σχετικά με πράξεις ή ρυθμίσεις που δεν έχουν ακόμα εφαρμοστεί, δηλ. σχετικά με σχεδιαζόμενες πράξεις (εκ των προτέρων συμβουλές), και όχι μόνον για παλαιότερες υποθέσεις (διευκρινίσεις και αποφάσεις), σύμφωνα με τις κατευθυντήριες γραμμές που έχουν δημοσιευθεί και αφορούν τέτοιου είδους συμβουλές[9]. Η Eurostat πραγματοποιεί προς το παρόν διαβουλεύσεις με τα κράτη μέλη για να διαπιστώσει εάν θα συμφωνούσαν να δημοσιευθούν οι συμβουλές που τους παρασχέθηκαν από τη Eurostat κατά το 2006. Η Eurostat σχεδιάζει να δημοσιεύσει στο σχετικό δικτυακό της τόπο για τις κρατικές χρηματοδοτήσεις τις συμβουλές που παρέχονται στα κράτη μέλη (δηλ. υπό τη μορφή επιστολής).

Πρόσφατα μεθοδολογικά ζητήματα

Η Eurostat, όπως συνηθίζει, έδωσε κατά το 2006 προσοχή στην εφαρμογή των κανόνων του ΕΣΛ 95, οι οποίοι αποτέλεσαν αντικείμενο των πλέον πρόσφατων αποφάσεων της για τη διευκρίνιση ορισμένων μεθοδολογικών πτυχών των κανόνων, με στόχο να διασφαλίσει την υλοποίησή τους από τα κράτη μέλη. Οι πλέον πρόσφατα δημοσιευθείσες μεθοδολογικές αποφάσεις της Eurostat είναι οι εξής: «ροές από και προς τον προϋπολογισμό της ΕΕ» και «στρατιωτικές δαπάνες».

Ροές από και προς τον προϋπολογισμό της ΕΕ. Η εφαρμογή της απόφασης της Eurostat για την διευκρίνιση του τρόπου με τον οποίο αντιμετωπίζονται οι μεταφορές από τον προϋπολογισμό της ΕΕ στα κράτη μέλη[10] αποτελεί ακόμα σε αρκετά κράτη μέλη αντικείμενο εξέτασης. Τα περισσότερα κράτη μέλη έχουν δηλώσει ότι εφαρμόζουν την απόφαση της Eurostat, με εξαίρεση τη Δανία, τη Γερμανία, τη Γαλλία, το Λουξεμβούργο και τη Σουηδία.

Στρατιωτικές δαπάνες . Η απόφαση αυτή της Eurostat διευκρινίζει με ποιο τρόπο καταγράφονται οι δαπάνες για την απόκτηση στρατιωτικού εξοπλισμού[11]. 21 κράτη μέλη φαίνεται ότι τις καταγράφουν με βάση τις παραδόσεις του εξοπλισμού (δύο κράτη μέλη δεν καταγράφουν την απόκτηση στρατιωτικού εξοπλισμού) ή χρησιμοποιούν τεκμαρτά ποσά ούτως ώστε, λόγω της κατάστασης που επικρατεί όσον αφορά τις στρατιωτικές συμβάσεις, vα μην είναι δυνατό να υπάρχουν σημαντικές διαφορές σε σχέση με τα χρηματικά στοιχεία. Η απόφαση της Eurostat φαίνεται ότι εφαρμόζεται πλήρως στη Γερμανία και την Ελλάδα. Και οι δύο χώρες καταγράφουν ακόμα την δαπάνες απόκτησης στρατιωτικού εξοπλισμού αποκλειστικά με βάση τις χρηματικές πληρωμές.

Το 2006 η Eurostat έθεσε και άλλα εννοιολογικά ζητήματα γενικού ενδιαφέροντος. Η Eurostat εξετάζει αυτή την περίοδο από κοινού με τις αρμόδιες τεχνικές ομάδες εργασίας την λογιστική αντιμετώπιση ζητημάτων που θα έχουν αντίκτυπο στις στατιστικές των δημόσιων οικονομικών: πράξεις τιτλοποίησης που πραγματοποιεί το κράτος , τέλη για τη χρήση των οδικών δικτύων, επισφαλείς απαιτήσεις του δημοσίου, μεταβίβαση των συνταξιοδοτικών υποχρεώσεων και δικαιώματα εκπομπών διοξειδίου του άνθρακα. Όλα από τα παραπάνω (εκτός από το τελευταίο) αναφέρθηκαν αρχικά σε ανακοίνωση τύπου τον Απρίλιο του 2006 και αναφέρονται επίσης στην ανακοίνωση τύπου του Οκτωβρίου 2006.

Αντιστοιχία με τους σχετικούς λογαριασμούς του δημόσιου τομέα

Οι νέες προθεσμίες για τη γνωστοποίηση ορίζονται στον κανονισμό (ΕΚ) αριθ. 3605/93, δηλαδή η 1η Απριλίου και η 1η Οκτωβρίου κάθε έτους, καθιερώθηκαν για να εξασφαλιστεί η συνέπεια με τους αντίστοιχους ετήσιους και τριμηνιαίους λογαριασμούς του δημόσιου τομέα , όπως αναφέρονται στην Eurostat στο πλαίσιο των διαφόρων διαβιβάσεων του ΕΣΛ 95. Οι νέες προθεσμίες εφαρμόστηκαν για πρώτη φορά το 2006. Κατά συνέπεια, η άσκηση αξιολόγησης που διενεργήθηκε από την Eurostat το 2006 πριν από τη δημοσίευση των στοιχείων που υποβλήθηκαν στο πλαίσιο της ΔΥΕ, συμπεριλάμβανε συστηματικά ανάλυση της αντιστοιχίας των κοινοποιήσεων της ΔΥΕ με άλλες κοινοποιήσεις που αφορούν τους σχετικούς λογαριασμούς του δημόσιου τομέα. Για παράδειγμα, το σύνολο των δαπανών και των εσόδων πρέπει να αντιστοιχεί στο έλλειμμα που δηλώθηκε. Στις περιπτώσεις που υπήρξαν αποκλίσεις ή τα στοιχεία της ΔΥΕ αναθεωρήθηκαν, η Eurostat ζήτησε από τα κράτη μέλη να υποβάλουν στοιχεία για τις δαπάνες και τα εισοδήματα που να ευθυγραμμίζονται. Τα στοιχεία για τα έσοδα και τις δαπάνες ως ποσοστό του ΑΕγχΠ δημοσιεύθηκαν επίσης στην ανακοίνωση τύπου της Eurostat σχετικά με το δημόσιο έλλειμμα και το δημόσιο χρέος.

Η γενική αντιστοιχία των στοιχείων της ΔΥΕ με τους υποβληθέντες λογαριασμούς του δημοσίου τομέα στο πλαίσιο του ΕΣΛ 95 κρίνεται ικανοποιητική. Σε σύγκριση με τον Απρίλιο του 2006, που ήταν η πρώτη φορά που διενεργήθηκε η ανάλυση αυτή, υπάρχουν ενδείξεις ότι η αντιστοιχία βελτιώνεται, κυρίως από δημοσιονομική άποψη.

Δημοσίευση

Δημοσίευση των συνολικών στοιχείων και λεπτομερείς πίνακες για τη γνωστοποίηση των στοιχείων

Το άρθρο 8ζ του κανονισμού (ΕΚ) αριθ. 3605/93 ορίζει ότι «Η Επιτροπή (Eurostat) παρέχει τα στοιχεία του πραγματικού δημόσιου ελλείμματος και χρέους κατ' εφαρμογή του πρωτοκόλλου σχετικά με τη διαδικασία υπερβολικού ελλείμματος, εντός τριών εβδομάδων από τη λήξη των προθεσμιών γνωστοποίησης (…). Η εν λόγω παροχή στοιχείων πραγματοποιείται μέσω δημοσίευσης».

Τα στοιχεία για το δημόσια έλλειμμα και το δημόσιο χρέος δημοσιεύθηκαν στις 24 Απριλίου 2006 και στις 23 Οκτωβρίου 2006 (με εξαίρεση τα προϋπολογιζόμενα στοιχεία για το 2006)[12]. Τα δημοσιευθέντα στοιχεία παρουσιάζονται στο παράρτημα 1. Στις 23 Οκτωβρίου 2006 η Eurostat τοποθέτησε όλους τους πίνακες γνωστοποίησης των στοιχείων, όπως κοινοποιήθηκαν από τις χώρες κατά την τελευταία διαβίβαση στοιχείων στην Eurostat, στο τμήμα «Δημόσια Οικονομικά» (Government Finance) του δικτυακού της τόπου. Η Eurostat δημοσιεύει επίσης στον δικτυακό της τόπο[13] και τις ετήσιες στατιστικές δημοσίων οικονομικών στις οποίες βασίζονται τα στοιχεία της ΔΥΕ, μαζί με τα στοιχεία για την προσαρμογή «αποθεμάτων-ροών», για τα κράτη μέλη, την ευρωζώνη και την ΕΕ των 25. Δημοσιεύονται επίσης τα τριμηνιαία στοιχεία των εσόδων και των δαπανών, οι τριμηνιαίοι χρηματοοικονομικοί λογαριασμοί και τα τριμηνιαία στοιχεία για το χρέος του δημόσιου τομέα.

Σύμφωνα με τον κανονισμό (ΕΚ) αριθ. 3605/93, τα κράτη μέλη γνωστοποιούν τα στοιχεία του πραγματικού ελλείμματος και χρέους τους. Μόνο δεκατρία κράτη μέλη κοινοποίησαν στην Eurostat ότι δημοσιεύουν ή τώρα αρχίζουν να δημοσιεύουν όλους τους πίνακες για τη γνωστοποίηση των στοιχείων (Βέλγιο, Δανία, Εσθονία, Ιρλανδία, Κύπρος, Λεττονία, Ουγγαρία, Κάτω Χώρες, Αυστρία, Πορτογαλία, Φινλανδία, Σουηδία και Ηνωμένο Βασίλειο). Αν και φαίνεται ότι υπάρχει ακόμα σημαντικό περιθώριο βελτίωσης, είναι ελπιδοφόρο το γεγονός ότι σε σύγκριση με τον Απρίλιο έξι ακόμα κράτη μέλη δημοσιεύουν τώρα τους πίνακες αυτούς.

Επιφυλάξεις σχετικά με την ποιότητα των στοιχείων

Τον Οκτώβριο του 2006 η Eurostat απέσυρε τις επιφυλάξεις που εξέφρασε τον Απρίλιο του 2006 σχετικά με τα στοιχεία που υποβλήθηκαν από το Βέλγιο και την Ελλάδα και δεν διατύπωσε άλλες επιφυλάξεις.

Στην περίπτωση του Βελγίου , η επιφύλαξη αποσύρθηκε ύστερα από την τροποποίηση από την Eurostat των στοιχείων για το 2005 (βλ. τμήμα 2.3.3). Σύμφωνα με την επιφύλαξη που διατυπώθηκε τον Απρίλιο του 2006: « Η Eurostat θεωρεί ότι η ανάληψη από το κράτος το 2005 του χρέους ύψους 7.400 εκατομμυρίων ευρώ της εταιρίας βελγικών σιδηροδρόμων SNCB μπορεί να οδηγήσει, σύμφωνα με τους κανόνες του ΕΣΛ 95, σε μεταβίβαση κεφαλαίων από το κράτος στην SNCB, γεγονός το οποίο θα επιβαρύνει το δημόσιο με την έλλειψη του ίδιου ποσού ((ίσο με το 2,5% του ΑΕγχΠ). Ωστόσο, οι βελγικές στατιστικές αρχές ενημέρωσαν την Eurostat σχετικά με την πρόθεσή της βέλγικης κυβέρνησης να ματαιώσει αναδρομικά, με νομοθετική πράξη, την ενέργεια αυτή. Οι λογιστικές συνέπειες του μέτρου αυτού πρέπει να διευκρινιστούν πριν από την επόμενη κοινοποίηση της ΔΥΕ τον Οκτώβριο του 2006.»

Στην περίπτωση της Ελλάδας, αποσύρθηκαν επίσης οι επιφυλάξεις που διατυπώθηκαν σχετικά με τα στοιχεία που υποβλήθηκαν το Σεπτέμβριο του 2005 και τον Απρίλιο του 2006. Αυτό οφείλεται στα πορίσματα των μεθοδολογικών επισκέψεων που διενεργήθηκαν τον Ιούνιο και το Σεπτέμβριο του 2006 σχετικά με την καταγραφή των συναλλαγών στον προϋπολογισμό της ΕΕ, σχετικά με τους λογαριασμούς της κοινωνικής ασφάλισης και τα εξωδημοσιονομικά κονδύλια καθώς και τα ποσά των άλλων απαιτήσεων και οφειλών που είχαν ως αποτέλεσμα τη ριζική αναθεώρηση του ελληνικού ελλείμματος για την περίοδο 2002-2005. Η επιφύλαξη που διατυπώθηκε τον Απρίλιο του 2006 ανέφερε τα εξής: « Παρά την πρόσφατη βελτίωση των στατιστικών διαδικασιών και τη καλή συνεργασία μεταξύ της Eurostat και των εθνικών στατιστικών αρχών της Ελλάδας, εξακολουθούν να εκκρεμούν ορισμένα διαθρωτικής και συστημικής φύσης θέματα σχετικά με τους λογαριασμούς του ελληνικού δημοσίου. Η Eurostat θα πραγματοποιήσει μεθοδολογική επίσκεψη κατά τις προσεχείς εβδομάδες για να διευκρινίσει τα εκκρεμή ζητήματα». Στην ανακοίνωση τύπου της 26ης Σεπτεμβρίου 2005 διατυπώθηκε επιφύλαξη για τα στοιχεία της Ελλάδας σύμφωνα με την οποία: « Εξακολουθούν να εκκρεμούν ορισμένα ζητήματα σχετικά με την καταγραφή συναλλαγών της ΕΕ, τους λογαριασμούς κοινωνικής ασφάλισης και τους λογαριασμούς άλλων απαιτήσεων και οφειλών για τα έτη 2002-2004 ».

Τροποποιήσεις των υποβληθέντων στοιχείων

Το 2006 η Eurostat τροποποίησε τα δημοσιονομικά στοιχεία που κοινοποίησαν τρία κράτη μέλη (Βέλγιο[14], Γαλλία και Ηνωμένο Βασίλειο). Τον Οκτώβριο του 2006 τροποποιήθηκαν τα στοιχεία που διαβιβάστηκαν από το Βέλγιο και το Ηνωμένο Βασίλειο. Η Eurostat αποφάσισε επίσης να μη χρησιμοποιήσει τα στοιχεία του ΑΕγχΠ που κοινοποίησε η Ελλάδα τον Οκτώβριο του 2006 και, δεδομένων του μεγέθους και της πολυπλοκότητας της αναθεώρησης αυτής, η Eurostat διενεργεί διεξοδικό έλεγχο των στοιχείων για το ΑΕγχΠ. Τον Απρίλιο του 2006 τροποποιήθηκαν τα στοιχεία που υπέβαλε το Ηνωμένο Βασίλειο και τα στοιχεία για το έλλειμμα που κοινοποίησε η Γαλλία. Οι εξηγήσεις που δόθηκαν από τη Eurostat για τα στοιχεία που υποβλήθηκαν τον Απρίλιο και τον Οκτώβριο ήταν οι εξής[15]:

Έκθεση της ΔΥΕ του Οκτωβρίου του 2006

Βέλγιο : «Η Eurostat τροποποίησε τα στοιχεία για το δημόσιο έλλειμμα και το δημόσιο χρέος που διαβίβασε το Βέλγιο το 2005 όσον αφορά την εκτίμηση της κυβέρνησης (FIF - Fonds de l'Infrastructure Ferroviaire) για το χρέος της εταιρείας σιδηροδρόμων SNCB τον 2005 το οποίο εκτιμήθηκε ότι ανέρχετο σε 7.400 εκατ. ευρώ (2,5% του ΑΕγχΠ). Σύμφωνα με τους κανόνες ΕΣΛ 95, ο αντίκτυπος στο δημόσιο έλλειμμα ισούται με το ανωτέρω ποσό· ο αντίκτυπος στο δημόσιο χρέος στα τέλη του 2005 ισούται με 5.200 εκατ. ευρώ (1,7% του ΑΕγχΠ)».

Το ζήτημα αφορά το λογιστικό αντίκτυπο της αναδιάρθρωσης των βελγικών σιδηροδρόμων, όταν η SNCB χωρίστηκε σε αρκετές οντότητες, οι σημαντικότερες από τις οποίες είναι οι εξής: μια επιχείρηση εκμετάλλευσης (SNCB), ένα διαχειριστή υποδομής (Infrabel) και μια ειδική οντότητα (FIF) που ανέλαβε το χρέος της παλιάς SNCB προς την αγορά, το οποίο ανέρχετο σε 7.400 εκατ. ευρώ (2,5% του ΑΕγχΠ). Σύμφωνα με την ανάλυση των λεπτομερειών της διαδικασίας, η Eurostat θεωρεί η FIF πρέπει να ταξινομηθεί εντός τη δημοσίου τομέα και ότι, επομένως, το χρέος των 7.400 εκατ. ευρώ πρέπει να υπολογίζεται ως δημόσιο χρέος. Επιπλέον, η Eurostat θεωρεί ότι αυτή η αύξηση του χρέους πρέπει να αντανακλάται στο έλλειμμα, καθώς αυτή η ανάληψη χρέους δεν πληροί τις προϋποθέσεις για καμία από τις τρεις εξαιρέσεις που προβλέπονται στην παράγραφο 5.16 του ΕΣΛ 95 (ιδιωτικοποίηση, οιονεί εταιρεία ή εξαφάνιση μονάδας).

Ηνωμένο Βασίλειο (η ίδια δήλωση δημοσιεύθηκε και τον Απρίλιο του 2006) : « Η Eurostat τροποποίησε τα στοιχεία που διαβιβάστηκαν από το Ηνωμένο Βασίλειο για τα έτη 2002 έως 2005 για να υπάρχει συνέπεια με την καταγραφή των εσόδων από τις άδειες παγκόσμιου συστήματος κινητών τηλεπικοινωνιών (UMTS). Αυτό οδηγεί σε αύξηση των δημοσίων ελλειμμάτων για τα έτη 2002, 2004 και 2005 (καθώς και για το οικονομικά έτη 2002/03, 2004/05 και 2005/06) κατά 1.045 εκατ. λίρες στερλίνες (0,1% του ΑΕγχΠ) και για το 2003 (οικονομικό έτος 2003/04) κατά 1.044 εκατ. λίρες στερλίνες (0,1% του ΑΕγχΠ). Δεν υπάρχει αλλαγή στα στοιχεία που δηλώθηκαν όσον αφορά το δημόσιο χρέος». Ανάλογη τροποποίηση των στοιχείων του Ηνωμένου Βασιλείου είχε πραγματοποιηθεί επανειλημμένα και παλαιότερα από την Eurostat και αντανακλά το γεγονός ότι οι εθνικές στατιστικές υπηρεσίες εξακολούθησαν να κοινοποιούν στοιχεία χωρίς να λαμβάνουν υπόψη την απόφαση της Eurostat του 2000 για την ταξινόμηση των εσόδων από τις άδειες κινητής τηλεφωνίας (UMTS). Σύμφωνα με την απόφαση αυτή, τα έξοδα αυτά πρέπει να καταγράφονται ως στοιχεία που συνεπάγονται μείωση του ελλείμματος κατά το έτος χορήγησης των αδειών, ενώ το Ηνωμένο Βασίλειο δηλώνει τα εν λόγω έσοδα ως αυξανόμενα καθόλη τη διάρκεια ισχύος των αδειών.

Ελλάδα : «Η Eurostat χρησιμοποιεί για το σκοπό της κοινοποίησης της ΔΥΕ τα στοιχεία του ΑΕγχΠ που κοινοποιήθηκαν τον Απρίλιο 2006 και όχι τα αναθεωρημένα στοιχεία του ΑΕγχΠ που κοινοποίησαν οι εθνικές αρχές την 1η Οκτωβρίου 2006. Εξαιτίας του μεγέθους και της πολυπλοκότητας των αναθεωρημένων στοιχείων του ΑΕγχΠ (αύξηση κατά 25% σε σχέση με τα προηγούμενα στοιχεία), η Eurostat θα διενεργήσει διεξοδικό έλεγχο των στοιχείων του ΑΕγχΠ αφότου η Ελλάδα διαβιβάσει πλήρη κατάλογο των πηγών και των μεθόδων που χρησιμοποίησε για τους νέους υπολογισμούς».

Έκθεση της ΔΥΕ του Απριλίου του 2006

Γαλλία: «Η Eurostat τροποποίησε τα στοιχεία του ελλείμματος που κοινοποίησε η Γαλλία για το έτος 2005, λόγω της αναταξινόμησης ως μεταβίβασης κεφαλαίου της εισφοράς κεφαλαίου στην εταιρεία γαλλική σιδηροδρόμων (SNCF), ύψους 250 εκατ. ευρώ (0,01% του ΑΕγχΠ). Δεν υπάρχουν διαφορές στα στοιχεία που κοινοποιήθηκαν για το δημόσιο χρέος». Η γαλλική κυβέρνηση προέβη σε εισφορά κεφαλαίου στην SNCF Fret, η οποία κρίθηκε από την Επιτροπή ως συμβατή κρατική ενίσχυση. Το εάν η πράξη αυτή ταξινομηθεί ως μεταβίβαση κεφαλαίου ή ως απόκτηση μετοχικού κεφαλαίου βασίζεται σε ανάλυση της ουσίας και όχι του τύπου της εν λόγω ενέργειας και κυρίως του κατά πόσο το γεγονός καλύπτει προηγούμενες απώλειες ή κατά πόσον η κυβέρνηση λειτουργεί ως ιδιωτικός επενδυτής. Η Eurostat θεωρεί ότι με βάση τα διάφορα στοιχεία της υπόθεσης, κυρίως την απόφαση αριθ. C(2004)3955 της Επιτροπής κατ' εφαρμογή των κανόνων για τις κρατικής ενισχύσεις, η εν λόγω πράξη δεν συνιστούσε επένδυση και έπρεπε να καταχωριστεί ως μεταβίβαση κεφαλαίου.

Μεταβατική περίοδος για την ταξινόμηση των συνταξιοδοτικών συστημάτων που χρηματοδοτούνται με καθορισμένες εισφορές

Η Eurostat, στο παράρτημα των ανακοινώσεων τύπου της, δίνει πληροφορίες σχετικά με τον εκτιμώμενο αντίκτυπο της απόφασής της για τομεακή ταξινόμηση των συνταξιοδοτικών συστημάτων που χρηματοδοτούνται με καθορισμένες εισφορές για τα κράτη μέλη που κάνουν χρήση της μεταβατικής περιόδου έως το Μάρτιο του 2007.

Στο τέλος της μεταβατικής περιόδου τα στοιχεία για το έλλειμμα και το πλεόνασμα για το έτος 2005 που κοινοποίησαν τα κράτη μέλη και δημοσιεύει Eurostat θα έχουν αναθεωρηθεί ως εξής[16]: για τη Δανία, το πλεόνασμα θα αναθεωρηθεί προς τα κάτω κατά 0,9% του ΑΕγχΠ στο 4,0% του ΑΕγχΠ· για την Ουγγαρία, το έλλειμμα θα αναθεωρηθεί προς τα πάνω κατά 1,3% του ΑΕγχΠ στο 7,8% του ΑΕγχΠ· για την Πολωνία το έλλειμμα θα αναθεωρηθεί προς τα πάνω κατά 1,9% του ΑΕγχΠ στο 4,4% του ΑΕγχΠ· και για τη Σουηδία, το πλεόνασμα θα αναθεωρηθεί προς τα κάτω κατά 1,0% του ΑΕγχΠ σε 2,0% του ΑΕγχΠ.

Το χρέος θα αναθεωρηθεί προς τα πάνω κατά 0,3% του ΑΕγχΠ για τη Δανία, κατά 3,9% του ΑΕγχΠ για την Ουγγαρία, κατά 5,3% του ΑΕγχΠ για την Πολωνία και κατά 0,6% του ΑΕγχΠ για τη Σουηδία. Ο μεταβαλλόμενος αντίκτυπος στο χρέος αντανακλά τις διαφορετικές στρατηγικές που διέπουν την επένδυση των ποσών αυτών σε ομόλογα του δημοσίου και σε άλλα στοιχεία του ενεργητικού, όπως ομόλογα που εκδίδονται από μη κρατικές οντότητες ή μετοχές.

Δημοσίευση μεταδεδομένων (κατάλογοι[17])

Η Δανία, η Γαλλία, η Αυστρία, η Φινλανδία και το Ηνωμένο Βασίλειο ανέφεραν ότι είχαν ήδη δημοσιεύσει τους καταλόγους τους, ενώ το Βέλγιο, η Εσθονία, η Ελλάδα, η Ιρλανδία, η Κύπρος, η Λεττονία, η Λιθουανία, το Λουξεμβούργο, οι Κάτω Χώρες, η Πολωνία, η Σλοβενία και η Σουηδία δήλωσαν ότι σκοπεύουν να τους δημοσιεύσουν σύντομα. Η δημοσίευση των καταλόγων αυτών είναι υποχρεωτική βάσει του κανονισμού. Η δημοσίευση των καταλόγων, οι οποίοι θα δημοσιευθούν στο δικτυακό τόπο της Eurostat το 2007, είναι υποχρεωτική βάσει του κανονισμού.

συμπερασματα

Γενικά, κατά το 2006 σημειώθηκε πρόοδος όσον αφορά τη βελτίωση της ποιότητας των δημοσιονομικών στοιχείων καθώς τα κράτη μέλη διαβίβασαν στη Eurostat πληρέστερα στοιχεία τόσο στους πίνακες γνωστοποίησης της ΔΥΕ όσο και στα ερωτηματολόγια που αφορούσαν τους πίνακες γνωστοποίησης. Σε γενικές γραμμές, η αντιστοιχία των στοιχείων ΔΥΕ με τους υποβληθέντες δημόσιους λογαριασμούς του ΕΣΛ 95 είναι πλέον ικανοποιητική και βελτιώνεται, ιδιαίτερα από δημοσιονομική άποψη, σε σύγκριση με την κατάσταση του Απριλίου του 2006.

Στο πλαίσιο αυτό, το 2006 μειώθηκε ο αριθμός των επιφυλάξεων που διατυπώθηκαν σε σχέση με τα κοινοποιηθέντα στοιχεία και οι επιφυλάξεις που εξέφρασε η Eurostat το Απρίλιο του 2006 αποσύρθηκαν αργότερα, τον Οκτώβριο του 2006. Δεν δημοσιεύθηκαν νέες επιφυλάξεις για τα στοιχεία τον Οκτώβριο του 2006.

Παρά ταύτα, δεδομένου του τόσο απαιτητικού στατιστικού πλαισίου, εξακολουθούν να υφίστανται ορισμένα προβλήματα όσον αφορά τη συμμόρφωση με λογιστικούς κανόνες και την ποιότητα ορισμένων στατιστικών στοιχείων. Συνεπώς, η Επιτροπή παροτρύνει τα κράτη μέλη να συνεχίσουν να επενδύουν στην ποιότητα των στατιστικών δημοσίων οικονομικών με σκοπό να εκπληρώσουν τις απαιτήσεις της Συνθήκης. Είναι ο μόνος τρόπος για να επιτευχθεί το επιθυμητό επίπεδο ποιότητας όσον αφορά τη συμμόρφωση με τους λογιστικούς κανόνες, την πληρότητα, την αξιοπιστία, την επικαιρότητα και τη συνέπεια των δημόσιων στοιχείων.

[1] ΕΕ L 332 της 31.12.1993, σ. 7· κανονισμός όπως τροποποιήθηκε με τον κανονισμό (ΕΚ) αριθ. 2103/2005 του Συμβουλίου (ΕΕ L 337 της 22.12.2005, σ. 1).

[2] ΕΕ L 310 της 30.11.1996, σ. 1· κανονισμός όπως τροποποιήθηκε με τον κανονισμό (ΕΚ) αριθ. 1267/2003 του Ευρωπαϊκού Κοινοβουλίου και του Συμβουλίου της 16ης Ιουνίου 2003 (ΕΕ L 180 της 18.7.2003, σ. 1).

[3] Άρθρο 4 παράγραφοι 2 και 3 του κανονισμού (ΕΚ) αριθ. 3605/93.

[4] Σε σύγκριση με τις 19 αναθεωρημένες κοινοποιήσεις από 10 χώρες το Σεπτέμβριο του 2005 και τις 15 νέες κοινοποιήσεις από οκτώ χώρες το Μάρτιο 2005.

[5] Οι πίνακες γνωστοποίησης της ΔΥΕ αποτελούνται από τέσσερις πίνακες που καλύπτουν τα κύρια μακροοικονομικά μεγέθη όπως το δημόσιο έλλειμμα/πλεόνασμα κατανεμημένο ανά υποτομείς, το δημόσιο χρέος κατανεμημένο ανά χρηματοπιστωτικά μέσα και το ΑΕγχΠ (πινάκας 1), στοιχεία που εξηγούν τη μετάβαση από το ταμειακό υπόλοιπο κάθε υποτομέα στα υπόλοιπα του δημοσίου τομέα βάσει του ΕΣΛ 95 (πίνακες 2) ή τη σχέση ανάμεσα στο υπόλοιπο του δημοσίου τομέα και τη μεταβολή στο επίπεδο του χρέους (πίνακες 3), και ανά υπό τομέα. Ο πίνακας 4 καλύπτει ορισμένες μεταβλητές που δεν αναφέρονται ρητώς σε νομοθετικές πράξεις αλλά τις οποίες οι χώρες ανέλαβαν να διαβιβάζουν στην Επιτροπή («εμπορικές πιστώσεις και προκαταβολές», ακαθάριστο εθνικό εισόδημα και η διαφορά μεταξύ της αξίας όψεως και της σημερινής αξίας του χρέους). Περιγραφή του περιεχομένου των πινάκων αυτών παρέχεται στο σχετικό δικτυακό τόπο της Eurostat για τα δημόσια οικονομικά: (http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL)

[6] Το εν λόγω ερωτηματολόγιο περιλαμβάνει επτά τμήματα στα οποία ζητούνται ποσοτικά στοιχεία για αρκετούς τομείς όπως οι συναλλαγές με τον προϋπολογισμό της ΕΕ, οι κρατικές εγγυήσεις, οι παραγραφές χρηματοπιστωτικών απαιτήσεων, οι εισφορές κεφαλαίου από το κράτος σε δημόσιες επιχειρήσεις κτλ..

[7] Η Κύπρος συμπλήρωσε το ερωτηματολόγιο για πρώτη φορά τον Οκτώβριο του 2006.

[8] Βλέπε τμήμα 2.1.

[9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF

[10] «Η αντιμετώπιση των μεταβιβάσεων από τον προϋπολογισμό της ΕΕ στα κράτη μέλη» της 15 Φεβρουαρίου 2005 (Ανακοίνωση τύπου της Eurostat 22/2005).

[11] «Η καταγραφή δαπανών στρατιωτικού εξοπλισμού» της 9 Μαρτίου 2006 (Ανακοίνωση τύπου της Eurostat 31/2006).

[12] Ανακοινώσεις τύπου της Eurostat αριθ. 48/2006 και 139/2006.

[13] Το τμήμα του δικτυακού τόπου της Eurostat για τα δημόσια οικονομικά ( Government Finance) (που εγκαινιάστηκε τον Απρίλιο του 2006) παρέχει στο κοινό τη δυνατότητα πρόσβασης σε στοιχεία που αφορούν στατιστικές σχετικά με τη διαδικασία υπερβολικού ελλείμματος και τους σχετικούς λογαριασμούς του δημόσιου τομέα, συμπεριλαμβανομένων κοινοποιηθέντων στοιχείων και σχετικών λογαριασμών, μεθοδολογικών αποφάσεων και εγχειριδίων και πορισμάτων των επισκέψεων διαλόγου στο πλαίσιο της ΔΥΕ:(http://epp.eurostat.cec.eu.int/portal/page?_pageid=2373,47631312,2373_58674332&_dad=portal&_schema=PORTAL).

[14] Το Βέλγιο προσέφυγε κατά της αναθεώρηση των στοιχείων από τη Eurostat ενώπιον του Πρωτοδικείου των Ευρωπαϊκών Κοινοτήτων (Υπόθεση T-403/06, Βέλγιο/Επιτροπή).

[15] Σύμφωνα με το άρθρο 8η παράγραφος 2 του κανονισμού (ΕΚ) αριθ. 3605/93 του Συμβουλίου, η Επιτροπή (Eurostat) μπορεί να τροποποιήσει τα πραγματικά στοιχεία που έχουν γνωστοποιηθεί από κράτη μέλη και να παράσχει τα τροποποιημένα στοιχεία και μια αιτιολόγηση της τροποποίησης εφόσον υπάρχουν αποδείξεις ότι τα πραγματικά στοιχεία που διαβιβάστηκαν από τα κράτη μέλη δεν πληρούν τις προϋποθέσεις του άρθρου 8α παράγραφος 1.

[16] Η κατάταξη των εν λόγω συνταξιοδοτικών συστημάτων εκτός του δημοσίου τομέα, για τα στοιχεία που κοινοποιούνται από τον Απρίλιο του 2007 και μετά, θα οδηγήσει σε αύξηση του ελλείμματος / μείωση του πλεονάσματος, καθώς και σε αύξηση των επιπέδων του χρέους.

[17] Κατάλογοι των μεθόδων, των διαδικασιών και των πηγών που χρησιμοποιήθηκαν για τη συγκέντρωση των πραγματικών στοιχείων για το έλλειμμα και το χρέος και οι σχετικοί δημόσιοι λογαριασμοί.